Dilectissimo fratri et coepiscopo Rodberto lingonensi episcopo, Galterius cabilonensis ecclesie servus, salutem. Notum sit vobis fratrem Robertum, cui abbatiam illam in nostro episcopatu sitam, que Novum Monasterium dicitur, commiseramus, a professione quam cabilonensi ecclesie fecit, ab obedientia quam nobis promisit, secundum domni archiepiscopi Hugonis diffinitionem a nobis esse absolutum. Ipse autem monachos illos, qui in prefato Novo Monasterio remanere decreverunt, ab obedientia quam sibi promiserant, et professione absolvit et liberos dimisit. Illum igitur amodo suscipere et honorifice tractare ne vereamini. Valete.